Óravázlat a Szitakötő folyóirat 2015. évi őszi számában megjelent

Németh Bálint: A hallgatás joga című cikkéhez

**Készült az általános iskola 3. évfolyama számára**, de megvalósítható 2-6. évfolyamon

**Felhasznált idő**: 45 perc

**Szükséges eszközök:** papírcsíkok, íróeszköz, csoportonként 1-1 ragasztó, 1-1 A3-as lap

**Ráhangolásként ismerkedés a folyóirat aktuális számával (5 perc):**

* A folyóirat átlapozása után kedvenc kép választása. A választás rövid indoklása.
* A tartalomjegyzék elolvasását követően a címek alapján kedvenc cikk választása

A választás rövid indoklása.

**A Hallgatás joga című írás elolvasása (2 perc)**

(A tanulók életkorának és olvasási képességeinek figyelembe vételével lehet tanítói bemutatás, tanulói felolvasás, néma olvasás).

**Beszélgetés az olvasottakról (3 perc):**

* Milyen az írás hangulata? Miért?
* Kinek volt már hasonló élménye?
* Mit jelent a szó: jog?

A beszélgetés a gyerekek tájékozottságától és életkorától függően sokfelé elágazhat. Bátran adjuk teret ennek, de ügyeljünk az időkeretre.

**Mihez is van jogunk? (4 perc)**


Egyéni munkában a gyerekek összegyűjtik, mi mindent gondolnak joguknak. Az összegyűjtött kifejezéseket egy-egy papírcsíkra írják. *(Szükség esetén a pedagógus egyéni segítséget ad.)*

**Csoport munka (10 perc)**

Csoportalakítás (lehet szabad választás alapján vagy irányítottan)

*(Az órát tartó pedagógus egyéb céljainak megfelelően alakítja ki a csoportokat.)*

A gyerekek csoportokban vitatják meg, hogy az általuk felírt kifejezések az alábbi ábrán hová helyezhetők el. Azokat a kifejezéseket ragasztják fel, aminek a helyében meg tudtak egyezni. Amit nem ragasztanak fel, azt visszaadják.



***Az ábra feliratai****: bal oldalon fent :„Amit senki nem vehet el tőlünk” jobbra fent:„Amit a szüleink büntetésképp megvonhatnak tőlünk”, balra lent:„Ez inkább lehetőség” jobbra lent:„Szerintünk ez nem jog”*

**Az elkészült transzparensek összevetése (6 perc)**

A csoportok felolvassák a felragasztott kifejezéseket, a többi csoport jelezheti, ha valamivel nem ért egyet. Ebben az esetben az osztály azt megvitatja.

**A csoport munka értékelése (1-2 perc)**

Egymás felé fordulva, tekintettel, mosollyal üzenjenek annak a társuknak, akivel jó volt együtt dolgozni. Nézzenek arra a társukra fejcsóválva, akitől többet vártak volna.

*(Helyzettől, céltól függően a szempontok változtathatók, kiegészíthetők, a pedagógus is értékelhet.)*

**A fel nem ragasztott kifejezések közös elhelyezése (1-3 perc)**

Az osztály együtt megvitatja, hova kerüljenek azok a kifejezések, amiket a csoportok nem ragasztottak fel..

*Fontos, hogy nem hangzik el, melyik csoport nem tudott egy-egy kifejezésről dönteni*.

**A jogok rangsorolása (3-4 perc)**

Vita az alábbi kérdések mentén:

* Tudunk-e különbséget tenni a felsorolt jogok között?
* Van-e köztük olyan, amit ti különösen fontosnak gondoltok? Miért?
* Melyiknek az elvesztése lehet végzetes?

**Sérülnek a jogok (3-4 perc)**

A jogok sérülésével, elvesztésével kapcsolatos tapasztalatok összegyűjtése

* Tudsz-e példát mondani arra, amikor a gyerekek alapvető joga megsérül?
* Ki felelős ezért?
* Előfordult- e, hogy te sértetted meg más jogát?

*(Az időbeosztás csak javaslat, a megvalósításkor bátran el lehet térni tőle.)*